Разам з маладымі мастакамі захапляўся ідэяй стварэння нацыянальнага мастацтва, падмурак якога шукалі ў часах мінулых. Мастак засвоіў традыцыйную для старажытнага беларускага мастацтва тэхніку гравюры на дрэве. Рабіў сюжэтныя кампазіцыі, партрэты дзеячаў нацыянальнай культуры - Я.Купалы (1925, алей), Я.Коласа (акварэль), А.Сержпутоўскага (1929, малюнак). Ілюстрыраваў кнігі Я.Коласа, А.Якімовіча. У часы Вялікай Айчыннай вайны заставаўся на акупаванай немцамі тэрыторыі. У 1944 годзе быў арыштаваны і асуджаны да 10 гадоў з канфіскацыяй маёмасці. З канцлагера вызвалены ў 1954 годзе, у 1956 годзе рэабілітаваны.